夜聞雨聲賦古風時趙使君祈雨之翌日也
作者：鄭剛中
朝代：宋

paragraphs: 山齋道人夢魂清，夢中細響忽可聽。
三峡流泉出幽隱，萬蠶食此春葉聲。
又疑相如夜病渇，蠏眼亂沸石鼎鳴。
呼童起視果安在，云是四簷甘雨傾。
于時火流祗三日，田兆正作龜縱横。
昨朝太守拜壇下，五龍奉命雲雷驚。
小兒放散蜥蜴去，神鼓罷撃巫舞停。
田翁翻溝出賸水，婦子田邊笑相迎。
商量今歲多醸酒，是間指日當雲平。
山齋一飽想無慮，摩腹臥看秋風生。